               IL-KUMMISSJONI EWROPEA
            Brussell, 14.9.2015
            COM(2015) 438 final
            2015/0200(NLE)
            Proposta għal
            DEĊIŻJONI TAL-KUNSILL
            dwar il-konklużjoni tal-Ftehim bejn l-Unjoni Ewropea u r-Repubblika ta' Kiribati dwar l-eżenzjoni mill-viża għal perjodu qasir

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               Ir-Regolament tal-Kunsill (KE) Nru 539/2001
                  1
                jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni tal-Istati Membri u dawk li ċ-ċittadini tagħhom huma eżenti minn dik il-ħtieġa. Ir-Regolament (KE) Nru 539/2001 huwa applikat mill-Istati Membri kollha, bl-eċċezzjoni tal-Irlanda u r-Renju Unit.

               Ir-Regolament (UE) Nru 509/2014 tal-Parlament Ewropew u tal-Kunsill
                  2
                emenda r-Regolament (KE) Nru 539/2001 billi trasferixxa 19-il pajjiż għall-Anness II, li jelenka l-pajjiżi terzi li ċ-ċittadini tagħhom huma eżenti mill-ħtieġa ta’ viża. Dawn id-19-il pajjiżi huma: il-Kolombja, Dominica, Grenada, Kiribati, il-Gżejjer Marshall, il-Mikroneżja, Nauru, Palau, il-Perù, Saint Lucia, Saint Vincent u l-Grenadini, Samoa, il-Gżejjer Solomon, Timor Leste, Tonga, Trinidad u Tobago, Tuvalu, l-Emirati Għarab Magħquda u Vanuatu. Ir-referenza għal kull wieħed minn dawn il-pajjiżi fl-Anness II hija akkumpanjata b'nota f'qiegħ il-paġna li tispeċifika li "L-eżenzjoni mill-ħtieġa ta' viża għandha tapplika mid-data tad-dħul fis-seħħ ta’ ftehim dwar l-eżenzjoni tal-viża li għandu jiġi konkluż mal-Unjoni Ewropea".

               Ir-Regolment (UE) Nru 509/2014 ġie adottat fl-20 ta’ Mejju 2014 u daħal fis-seħħ fid-9 ta’ Ġunju 2014. F'Lulju 2014, il-Kummissjoni ppreżentat Rakkomandazzjoni lill-Kunsill biex jawtorizzaha biex tibda negozjati dwar ftehimiet bilaterali ta’ eżenzjoni mill-viża ma’ kull wieħed mis-17-il pajjiż li ġejjin: Dominica, Grenada, Kiribati, il-Gżejjer Marshall, il-Mikroneżja, Nauru, Palau, Saint Lucia, Saint Vincent u l-Grenadini, Samoa, il-Gżejjer Solomon, Timor Leste, Tonga, Trinidad u Tobago, Tuvalu, l-Emirati Għarab Magħquda u Vanuatu
                  3
               . Fid-9 ta’ Ottubru 2014, il-Kunsill indirizza direttivi ta’ negozjati lill-Kummissjoni.

               L-ewwel serje ta’ ftehim bilaterali ta' eżenzjoni mill-viża kienu ffirmati fis-6 ta’ Mejju 2015 (l-Emirati Għarab Magħquda), fis-26 ta’ Mejju 2015 (Timor Leste) u fit-28 ta’ Mejju 2015 (Dominica, Grenada, Saint Lucia, Saint Vincent u l-Grenadini, Samoa, Trinidad u Tobago u Vanuatu) u japplikaw b’mod proviżorju mid-data tal-iffirmar sakemm jidħlu fis-seħħ.

               In-negozjati ma' Kiribati nfetħu fis-17 ta’ Diċembru 2014 u ġew imwettqa permezz ta’ skambju ta’ ittri. Matul skambji ulterjuri ntlaħaq qbil dwar l-aspetti kollha. Il-ftehim ġie inizjalat permezz ta’ skambju ta’ ittri bejn in-negozjaturi ewlenin fis-6 ta’ Mejju 2015 (Kiribati) u l-10 ta’ Ġunju 2015 (l-Unjoni). L-Istati Membri ġew mgħarrfa waqt il-laqgħa tal-Grupp ta’ Ħidma dwar il-Viża tal-Kunsill li saret fil-15 ta’ Ġunju 2015.

               2.IL-BAŻI ĠURIDIKA

               Min-naħa tal-Unjoni, il-bażi ġuridika għall-ftehim hu l-punt (a) tal-Artikolu 77(2) tat-Trattat dwar il-Funzjonament tal-Unjoni Ewropea (TFUE), flimkien mal-Artikolu 218 tiegħu.

               Il-proposta mehmuża tikkostitwixxi l-istrument ġuridiku għall-iffirmar tal-ftehim. Il-Kunsill ser jiddeċiedi b’maġġoranza kkwalifikata wara l-iffirmar tal-ftehim, f’isem l-Unjoni, minn persuna nominata mill-presidenza tal-Kunsill u wara li jkun kiseb il-kunsens tal-Parlament Ewropew f’konformità mal-punt (a) tat-tieni subparagrafu tal-Artikolu 218(6) TFUE.

               3.IR-RIŻULTAT TAN-NEGOZJATI

               Il-Kummissjoni tikkunsidra li nkisbu l-objettivi stabbiliti mill-Kunsill fid-direttivi ta’ negozjati tiegħu u li l-abbozz ta’ ftehim bilaterali ta' eżenzjoni mill-viża huwa aċċettabbli għall-Unjoni.

               Il-kontenut finali tiegħu jista’ jitqassar kif ġej:

               Għan

               Il-ftehim jipprovdi għal vjaġġar mingħajr il-viża għaċ-ċittadini tal-Unjoni Ewropea u għaċ-ċittadini ta' Kiribati meta jivvjaġġaw lejn it-territorju tal-Parti Kontraenti l-oħra għall-perjodu massimu ta' 90 jum fi kwalunkwe perjodu ta’ 180 jum.

               Sabiex jitħares it-trattament ugwali taċ-ċittadini kollha tal-UE, ġiet inkluża dispożizzjoni fil-ftehim li tiddikjara li Kiribati jista’ jissospendi jew itemm il-ftehim fir-rigward biss tal-Istati Membri kollha tal-Unjoni Ewropea u li l-Unjoni tistà wkoll tissospendi jew ittemm il-ftehim fir-rigward tal-Istati Membri tagħha kollha.

               Is-sitwazzjoni speċifika tar-Renju Unit u tal-Irlanda hija riflessa fil-preambolu.

               Kamp ta' applikazzjoni

               L-eżenzjoni mill-viża tkopri l-kategoriji kollha ta’ persuni (dawk li għandhom passaport ordinarju, diplomatiku, tas-servizz/uffiċjali u speċjali) li jivvjaġġaw għal għanijiet differenti, bl-eċċezzjoni tal-għan għat-twettiq ta' attività bi ħlas. Għal din il-kategorija tal-aħħar, kull Stat Membru kif ukoll Kiribati jibqgħu ħielsa li jimponu l-ħtieġa tal-viża fuq iċ-ċittadini tal-Parti l-oħra skont il-liġi tal-Unjoni jew nazzjonali applikabbli. Sabiex tkun żgurata implimentazzjoni armonizzata, dikjarazzjoni konġunta hija annessa mal-ftehim dwar l-interpretazzjoni tal-kategorija ta' persuni li jivvjaġġaw bl-għan li jwettqu attività bi ħlas.

               Tul ta' żmien tas-soġġorn

               Il-ftehim jipprovdi għal vjaġġar mingħajr il-viża għaċ-ċittadini tal-Unjoni Ewropea u għaċ-ċittadini ta' Kiribati meta jivvjaġġaw lejn it-territorju tal-Parti Kontraenti l-oħra għall-perjodu massimu ta' 90 jum fi kwalunkwe perjodu ta’ 180 jum. Dikjarazzjoni konġunta dwar l-interpretazzjoni ta’ dan il-perjodu ta’ 90 jum fi kwalunkwe perjodu ta' 180 jum hija mehmuża ma’ dan il-ftehim.

               Il-ftehim jikkunsidra s-sitwazzjoni tal-Istati Membri li għadhom ma applikawx l-acquis ta' Schengen b’mod sħiħ. Sakemm ma jkunux għadhom parti miż-żona Schengen mingħajr fruntieri interni, l-eżenzjoni mill-viża tagħti dritt liċ-ċittadini ta' Kiribati biex jibqgħu għal 90 jum fi kwalunkwe perjodu ta’ 180 jum fit-territorju ta’ kull wieħed minn dawk l-Istati Membri (bħalissa l-Bulgarija, il-Kroazja, Ċipru u r-Rumanija), irrispettivament mill-perjodu kkalkulat għaż-żona Schengen kollha.

               Applikazzjoni territorjali

               Il-ftehim għandu dispożizzjonijiet relatati mal-applikazzjoni territorrjali tiegħu: fil-każ ta’ Franza u n-Netherlands, l-eżenzjoni mill-viża tintitola liċ-ċittadini ta' Kiribati biex jibqgħu biss fit-territorji Ewropej tal-Istati Membri.

               Dikjarazzjonijiet

               Barra mid-dikjarazzjonijiet konġunti msemmija hawn fuq, żewġ dikjarazzjonijiet konġunti oħra huma annessi mal-ftehim.:

               –dwar l-assoċjazzjoni tan-Norveġja, l-Iżlanda, l-Iżvizzera u l-Liechtenstein mal-implimentazzjoni, l-applikazzjoni u l-iżvilupp tal-acquis ta’ Schengen;

               –dwar it-tixrid totali ta' informazzjoni dwar il-kontenut u l-konsegwenzi tal-ftehim ta' eżenzjoni mill-viża u kwistjonijiet relatati, bħall-kundizzjonijiet għad-dħul fit-territorju.

               4.KONKLUŻJONI

               Fid-dawl tar-riżultati msemmija hawn fuq, il-Kummissjoni tipproponi li l-Kunsill japprova, wara li jikseb il-kunsens tal-Parlament Ewropew, il-Ftehim bejn l-Unjoni Ewropea u Kiribati dwar l-eżenzjoni mill-viża għal perjodu qasir.

               2015/0200 (NLE)

               Proposta għal

               DEĊIŻJONI TAL-KUNSILL

               dwar il-konklużjoni tal-Ftehim bejn l-Unjoni Ewropea u r-Repubblika ta' Kiribati dwar l-eżenzjoni mill-viża għal perjodu qasir

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-punt (a) tat-tieni subparagrafu tal-Artikolu 218(6) tiegħu,

               Wara li kkunsidra l-proposta mill-Kummissjoni Ewropea,

               Wara li kkunsidra l-kunsens tal-Parlament Ewropew,

               Billi:

               (1)Il-Kummissjoni nnegozjat Ftehim, f’isem l-Unjoni Ewropea, mar-Repubblika ta' Kiribati (minn hawn 'il quddiem "Kiribati") dwar l-eżenzjoni mill-viża għal perjodu qasir (minn hawn 'il quddiem "il-Ftehim").

               (2)Dan il-Ftehim ġie ffirmat, f'isem l-Unjoni Ewropea, fil-… 2015, u ilu japplika b'mod proviżorju mill-jum wara din id-data, suġġett għall-konklużjoni possibbli tiegħu aktar tard, skont id-Deċiżjoni …../…/UE tal-Kunsill tal-[….].

               (3)Il-Ftehim għandu jiġi approvat.

               (4)Il-Ftehim jistabbilixxi Kumitat Konġunt għall-ġestjoni tal-Ftehim, li għandu jadotta r-regoli tal-proċedura tiegħu. Huwa xieraq li tiġi kkontemplata proċedura simplifikata għall-istabbiliment tal-pożizzjoni tal-Unjoni f'dan il-każ.

               (5)B'mod konformi mal-Protokoll dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja u l-Protokoll dwar l-acquis ta’ Schengen integrat fil-qafas tal-Unjoni Ewropea, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea u filwaqt li jikkonfermaw li d-dispożizzjonijiet tal-Ftehim ma japplikawx għar-Renju Unit u l-Irlanda,

               ADOTTA DIN ID-DEĊIŻJONI:

               Artikolu 1

               Il-Ftehim bejn l-Unjoni Ewropea Ewropea u Kiribati dwar l-eżenzjoni mill-viża għal perjodu qasir huwa għalhekk approvat f’isem l-Unjoni.

               Artikolu 2

               Il-President tal-Kunsill jagħmel in-notifika stipulata fl-Artikolu 8(1) tal-Ftehim
                  4
               .

               Artikolu 3

               Il-Kummissjoni, assistita minn esperti mill-Istati Membri, tirrappreżenta lill-Unjoni fil-Kumitat Konġunt ta’ esperti stabbilit mill-Artikolu 6 tal-Ftehim.

               Artikolu 4

               Il-pożizzjoni tal-Unjoni fi ħdan il-Kumitat Konġunt ta’ esperti dwar l-adozzjoni tar-regoli tal-proċedura tiegħu skont l-Artikolu 6(4) tal-Ftehim tittieħed mill-Kummissjoni wara konsultazzjoni ma’ kumitat speċjali maħtur mill-Kunsill.

               Artikolu 5

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  Ir-Regolament tal-Kunsilll (KE) Nru 539/2001 tal-15 ta' Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa, ĠU L 81, 21.03.2001, p. 1

                     (2)
                  Ir-Regolament (UE) Nru 509/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa, ĠU L 149, 20.05.2014, p. 67

                     (3)
                  COM (2014) 467, 17.7.2014

                     (4)
                  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

    ---documentbreak---

               IL-KUMMISSJONI EWROPEA
            Brussell, 14.9.2015
            COM(2015) 438 final
            ANNESS
            tal-
            Proposta għal Deċiżjoni tal-Kunsill
            dwar il-konklużjoni tal-Ftehim bejn l-Unjoni Ewropea u r-Repubblika ta' Kiribati dwar l-eżenzjoni mill-viża għal perjodu qasir

               ANNESS

               tal-

               Proposta għal Deċiżjoni tal-Kunsill

               dwar il-konklużjoni tal-Ftehim bejn l-Unjoni Ewropea u r-Repubblika ta' Kiribati dwar l-eżenzjoni mill-viża għal perjodu qasir

               FTEHIM

               bejn l-Unjoni Ewropea u r-Repubblika ta' Kiribati dwar l-eżenzjoni mill-viża għal soġġorn qasir

               L-UNJONI EWROPEA, minn hawn 'il quddiem imsejħa “l-Unjoni” jew “l-UE”, u

               IR-REPUBBLIKA TA’ KIRIBATI, hawn iżjed ‘il quddiem imsejħa "Kiribati",

               minn hawn 'il quddiem flimkien imsejħin il-“Partijiet Kontraenti”,

               BIL-ĦSIEB li jiġu żviluppati ulterjorment relazzjonijiet ta' ħbiberija bejn il-partijiet Kontraenti u bix-xewqa li jiġi ffaċilitat l-ivvjaġġar billi jiġi żgurat dħul u soġġorn qasir mingħajr viża għaċ-ċittadini tagħhom,

               FILWAQT LI JIKKUNSIDRAW ir-Regolament (UE) Nru 509/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa
                  1
                billi, inter alia, jittrasferixxi 19-il pajjiż terz, inkluż Kiribati, mal-lista ta' pajjiżi terzi li ċ-ċittadini tagħhom huma eżenti mill-ħtieġa tal-viża għal soġġorni qosra fl-Istati Membri,

               FILWAQT LI HUMA KONXJI li l-Artikolu 1 tar-Regolament (KE) Nru 509/2014 jistipula li għal dawk id-19-il pajjiż, l-eżenzjoni mill-ħtieġa tal-viża għandha tapplika mid-data tad-dħul fis-seħħ ta' ftehim dwar l-eżenzjoni mill-viża li għandu jiġi konkluż mal-Unjoni,

               FILWAQT LI JIXTIEQU li jitħares il-prinċipju ta' trattament ugwali taċ-ċittadini kollha tal-UE,

               FILWAQT LI JIKKUNSIDRAW li l-persuni li jivvjaġġaw bil-għan li jwettqu attività bi ħlas matul is-soġġorn qasir tagħhom mhumiex koperti b'dan il-Ftehim u għalhekk għal dik il-kategorija r-regoli rilevanti tal-liġi tal-Unjoni u tal-liġi nazzjonali tal-Istati Membri u tal-liġi nazzjonali ta' Kiribati dwar l-obbligu jew l-eżenzjoni mill-viża u dwar l-aċċess għal impjieg jibqgħu japplikaw,

               FILWAQT LI JIKKUNSIDRAW il-Protokoll dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja u l-Protokoll dwar l-acquis ta' Schengen integrat fil-qafas tal-Unjoni Ewropea, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u filwaqt li jikkonfermaw li d-dispożizzjonijiet ta' dan il-Ftehim ma japplikawx għar-Renju Unit u l-Irlanda,

               FTIEHMU KIF ĠEJ:

               ARTIKOLU 1

               Għan

               Dan il-Ftehim jipprovdi għal vjaġġar mingħajr viża għaċ-ċittadini tal-Unjoni u għaċ-ċittadini ta' Kiribati meta jivvjaġġaw lejn it-territorju tal-Parti Kontraenti l-oħra għall-perjodu massimu ta' 90 jum fi kwalunkwe perjodu ta' 180 jum.

               ARTIKOLU 2

               Definizzjonijiet

               Għall-finijiet ta' dan il-Ftehim:

               (a)
                     “Stat Membru” tfisser kwalunkwe Stat Membru tal-Unjoni, bl-eċċezzjoni tar-Renju Unit u l-Irlanda;

               (b)
                     “ċittadin tal-Unjoni” tfisser ċittadin ta' Stat Membru kif definit fil-punt (a);

               (c)
                     "ċittadin ta’ Kiribati" tfisser kwalunkwe persuna li għandha ċ-ċittadinanza ta’ Kiribati;

               (d)
                     "żona Schengen" tfisser iż-żona mingħajr fruntieri interni li tinkludi t-territorji tal-Istati Membri kif stipulat fil-punt (a) li japplikaw l-acquis ta’ Schengen b’mod sħiħ.

               ARTIKOLU 3

               Kamp ta' applikazzjoni

               1.
                     Iċ-ċittadini tal-Unjoni li għandhom passaport ordinarju, diplomatiku, tas-servizz, uffiċjali jew speċjali, maħruġ minn Stat Membru, jistgħu jidħlu u jibqgħu mingħajr viża fit-territorju ta' Kiribati għall-perjodu ta' soġġorn kif definit fl-Artikolu 4(1).

               Iċ-ċittadini ta' Kiribati li għandhom passaport ordinarju, diplomatiku, tas-servizz, uffiċjali jew speċjali, maħruġ minn Kiribati, jistgħu jidħlu u jibqgħu mingħajr viża fit-territorju tal-Istati Membri għall-perjodu ta' soġġorn kif definit fl-Artikolu 4(2).

               2.
                     Il-paragrafu 1 ta' dan l-Artikolu ma japplikax għall-persuni li jivvjaġġaw bil-għan li jwettqu attività bi ħlas.

               Għal din il-kategorija ta’ persuni, kull Stat Membru jista’ jiddeċidi b’mod individwali li jimponi l-ħtieġa tal-viża fuq iċ-ċittadini ta' Kiribati jew li jirtirha skont l-Artikolu 4(3) tar-Regolament tal-Kunsill (KE) Nru 539/2001
                  2
               .

               Għal din il-kategorija ta’ persuni, Kiribati jista’ jiddeċidi dwar il-ħtieġa tal-viża jew l-eżenzjoni mill-viża għaċ-ċittadini ta’ kull Stat Membru b’mod individwali skont il-liġi nazzjonali tiegħu.

               3.
                     L-eżenzjoni mill-viża pprovduta b'dan il-Ftehim għandha tapplika mingħajr preġudizzju għal-liġijiet tal-Partijiet Kontraenti dwar il-kundizzjonijiet tad-dħul u tas-soġġorn qasir. L-Istati Membri u Kiribati jirriżervaw id-dritt li jirrifjutaw id-dħul u s-soġġorn qasir fit-territorji tagħhom jekk waħda jew aktar minn dawn il-kundizzjonijiet ma tintlaħaqx.

               4.
                     L-eżenzjoni mill-viża tapplika irrispettivament mill-metodu ta' trasport użat biex jinqasmu l-fruntieri tal-Partijiet Kontraenti.

               5.
                     Kwistjonijiet mhux koperti minn dan il-Ftehim ikunu koperti mil-liġi tal-Unjoni, mil-liġi nazzjonali tal-Istati Membri u mil-liġi nazzjonali ta' Kiribati.

               ARTIKOLU 4

               Tul ta' żmien tas-soġġorn

               1.
                     Iċ-ċittadini tal-Unjoni jistgħu jibqgħu fit-territorju ta' Kiribati għal perjodu massimu ta' 90 jum fi kwalunkwe perijodu ta' 180 jum.

               2.
                     Iċ-ċittadini ta' Kiribati jistgħu jibqgħu fit-territorju tal-Istati Membri li japplikaw l-acquis ta' Schengen b'mod sħiħ għal perjodu massimu ta' 90 jum fi kwalunkwe perjodu ta' 180 jum. Dak il-perjodu jiġi kkalkulat irrispettivament minn kwalunkwe soġġorn fi Stat Membru li għadu ma japplikax l-acquis ta' Schengen b'mod sħiħ.

               Iċ-ċittadini ta' Kiribati jistgħu jibqgħu għal perjodu massimu ta' 90 jum fi kwalunkwe perjodu ta' 180 jum fit-territorju ta' kull Stat Membru li għadu ma japplikax l-acquis ta' Schengen b'mod sħiħ, irrispettivament mill-perjodu tas-soġġorn ikkalkulat għat-territorju ta' Stat Membru li japplika l-acquis ta' Schengen b'mod sħiħ.

               3.
                     Dan il-Ftehim ma jaffettwax il-possibbiltà għal Kiribati u għall-Istati Membri biex jestendu l-perjodu tas-soġġorn għal aktar minn 90 jum f'konformità mal-liġijiet nazzjonali rispettivi tagħhom u mal-liġi tal-Unjoni.

               ARTIKOLU 5

               Applikazzjoni territorjali

               1.
                     Fir-rigward tar-Repubblika Franċiża, dan il-Ftehim japplika biss għat-territorju Ewropew tar-Repubblika Franċiża.

               2.
                     Fir-rigward tar-Renju tan-Netherlands, dan il-Ftehim japplika biss għat-territorju Ewropew tar-Renju tan-Netherlands.

               ARTIKOLU 6

               Kumitat Konġunt għall-ġestjoni tal-Ftehim

               1.
                     Il-Partijiet Kontraenti jistabbilixxu Kumitat Konġunt ta' esperti (minn hawn 'il quddiem imsejjaħ il-“Kumitat”), magħmul minn rappreżentanti tal-Unjoni u minn rappreżentanti ta' Kiribati. L-Unjoni tkun irrappreżentata mill-Kummissjoni Ewropea.

               2.
                     Il-Kumitat ikollu, inter alia, il-kompiti li ġejjin:

               (a)
                     li jissorvelja l-implimentazzjoni ta' dan il-Ftehim;

               (b)
                     li jissuġġerixxi emendi jew żidiet għal dan il-Ftehim;

               (c)
                     li jsolvi tilwimiet li jitqanqlu mill-interpretazzjoni jew l-applikazzjoni ta' dan il-Ftehim.

               3.
                     Il-Kumitat jitlaqqa' kull meta jkun meħtieġ, fuq talba ta' waħda mill-Partijiet Kontraenti.

               4.
                     Il-Kumitat jistabbilixxi r-regoli tal-proċedura tiegħu stess.

               ARTIKOLU 7

               Ir-relazzjoni ta' dan il-Ftehim ma' ftehimiet bilaterali ta' immunità għall-viża eżistenti
                  bejn l-Istati Membri u Kiribati

               Dan il-Ftehim ikollu preċedenza fuq kwalunkwe ftehim jew arranġament bilaterali konkluż bejn l-Istati Membri individwali u Kiribati, sa fejn dawn ikopru kwistjonijiet li jaqgħu fil-kamp ta' applikazzjoni tiegħu.

               ARTIKOLU 8

               Dispożizzjonijiet finali

               1.
                     Dan il-Ftehim jiġi ratifikat jew approvat mill-Partijiet Kontraenti f'konformità mal-proċeduri interni rispettivi tagħhom u jidħol fis-seħħ fl-ewwel jum tat-tieni xahar wara d-data tal-aħħar waħda miż-żewġ notifiki li bihom il-Partijiet Kontraenti jinnotifikaw lil xulxin li dawk il-proċeduri jkunu tlestew.

               Dan il-Ftehim jiġi applikat fuq bażi proviżorja mill-jum wara dak tal-iffirmar tiegħu.

               2.
                     Dan il-Ftehim qed jiġi konkluż għal perjodu indefinit, kemm-il darba ma jiġix itterminat f'konformità mal-paragrafu 5.

               3.
                     Dan il-Ftehim jista' jiġi emendat bi ftehim bil-miktub mill-Partijiet Kontraenti. L-emendi jidħlu fis-seħħ wara li l-Partijiet Kontraenti jkunu nnotifikaw lil xulxin bit-tlestija tal-proċeduri interni tagħhom li huma meħtieġa għal dan il-għan.

               4.
                     Kull Parti Kontraenti tista' tissospendi l-Ftehim kollu jew parti minnu, b'mod partikolari, għal raġunijiet ta' politika pubblika, il-protezzjoni tas-sigurtà nazzjonali jew il-protezzjoni tas-saħħa pubblika, l-immigrazzjoni illegali jew l-introduzzjoni mill-ġdid tal-ħtieġa tal-viża minn kwalunkwe Parti Kontraenti. Id-deċiżjoni dwar is-sospensjoni tiġi notifikata lill-Parti Kontraenti l-oħra mhux aktar tard minn xahrejn qabel id-dħul fis-seħħ ippjanat tagħha. Il-Parti Kontraenti li tkun issospendiet l-applikazzjoni ta' dan il-Ftehim tgħarraf minnufih lill-Parti Kontraenti l-oħra f'każ li r-raġunijiet għas-sospensjoni ma jibqgħux jeżistu aktar u tneħħi dik is-sospensjoni.

               5.
                     Kull Parti Kontraenti tista' ttemm dan il-Ftehim billi tagħti avviż bil-miktub lill-Parti l-oħra. Dan il-Ftehim ma jibqax fis-seħħ 90 jum wara dik id-data.

               6.
                     Kiribati jista' jissospendi jew jittermina dan il-Ftehim biss fil-konfront tal-Istati Membri kollha.

               7.
                     L-Unjoni tista' tissospendi jew ittemm dan il-Ftehim biss fil-konfront tal-Istati Membri kollha tagħha.

               Magħmul f’żewġ kopji bil-Bulgaru, Spanjol, Ċek, Daniż, Ġermaniż, Estonjan, Grieg, Ingliż, Franċiż, Kroat, Taljan, Latvjan, Litwan, Ungeriż, Malti, Olandiż, Pollakk, Portugiż, Rumen, Slovakk, Sloven, Finlandiż u Svediż, fejn kull test huwa ugwalment awtentiku.

               DIKJARAZZJONI KONĠUNTA FIR-RIGWARD TAL-IŻLANDA, IN-NORVEĠJA, L-IŻVIZZERA
                  U L-LIECHTENSTEIN

               Il-Partijiet Kontraenti jirrimarkaw ir-relazzjoni mill-qrib bejn l-Unjoni Ewropea u n-Norveġja, l-Iżlanda, l-Iżvizzera u l-Liechtenstein, b'mod partikolari bis-saħħa tal-Ftehimiet tat-18 ta' Mejju 1999 u tas-26 ta' Ottubru 2004 dwar l-assoċjazzjoni ta' dawk il-pajjiżi mal-implimentazzjoni, l-applikazzjoni u l-iżvilupp tal-acquis ta' Schengen.

               F'ċirkostanzi bħal dawn hu mixtieq li l-awtoritajiet tan-Norveġja, l-Iżlanda, l-Iżvizzera u l-Liechtenstein, min-naħa, u Kiribati, min-naħa l-oħra, jikkonkludu, mingħajr dewmien, ftehimiet bilaterali dwar l-eżenzjoni mill-viża għal soġġorn qasir f'termini simili għal dawk ta' dan il-Ftehim.

               DIKJARAZZJONI KONĠUNTA DWAR L-INTERPRETAZZJONI TAL-KATEGORIJA TA’ PERSUNI LI JIVVJAĠĠAW BI SKOP TA’ ATTIVITÀ
                  BI ĦLAS SKONT L-ARTIKOLU 3(2) TA’ DAN IL-FTEHIM

               Xewqana li tkun żgurata interpretazzjoni komuni, il-Partijiet Kontraenti jaqblu li, għall-għan ta' dan il-Ftehim, il-kategorija ta' persuni li jwettqu attività bi ħlas tkopri l-persuni li jidħlu b'għan li jkollhom mestier bi qligħ jew attività b'remunerazzjoni fit-territorju tal-Parti Kontraenti l-oħra bħala impjegat jew fornitur ta' servizz.

               Din il-kategorija ma għandhiex tkopri:

               –
                     persuni tan-negozju, jiġifieri persuni li jivvjaġġaw b'għan ta' deliberazzjoni tan-negozju (mingħajr ma jkunu impjegati fil-pajjiż tal-Parti Kontraenti l-oħra),

               –
                     persuni tal-isports jew artisti li jeżebixxu attività fuq bażi ad hoc,

               –
                     ġurnalisti mibgħuta mill-midja tal-pajjiż ta' residenza tagħhom, u,

               –
                     apprendisti intrakorporattivi.

               L-implimentazzjoni ta' din id-Dikjarazzjoni tkun issorveljata mill-Kumitat Konġunt fi ħdan ir-responsabbiltà tiegħu skont l-Artikolu 6 ta' dan il-Ftehim, li jista' jipproponi modifiki meta, fuq il-bażi tal-esperjenzi tal-Partijiet Kontraenti, jikkunsidrah neċessarju.

               DIKJARAZZJONI KONĠUNTA DWAR L-INTERPRETAZZJONI TAL-PERJODU TA' 90 JUM
                  FI KWALUNKWE PERJODU TA' 180 JUM KIF STABBILIT FL-ARTIKOLU 4 TA' DAN IL-FTEHIM

               Il-Partijiet Kontraenti jifhmu li l-perjodu massimu ta' 90 jum fi kwalunkwe perjodu ta' 180 jum kif previst mill-Artikolu 4 ta' dan il-Ftehim ifisser soġġorn kontinwu jew bosta soġġorni konsekuttivi, li t-tul ta' żmien totali tagħhom ma jaqbiżx id-90 jum fi kwalunkwe perjodu ta' 180 jum.

               Il-kunċett ta' “kwalunkwe” jimplika l-applikazzjoni ta' perjodu ta' referenza mobbli ta' 180 jum, billi wieħed iħares lura lejn kull ġurnata tas-soġġorn fl-aħħar perjodu ta' 180 jum, sabiex jiġi vverifikat jekk il-ħtieġa tad-90 jum fi kwalunkwe perjodu ta' 180 jum għadux jiġi ssodisfat. Inter alia, dan ifisser li assenza għal perjodu mhux interrott ta' 90 jum tippermetti li jkun hemm soġġorn ġdid ta' mhux aktar minn 90 jum.

               DIKJARAZZJONI KONĠUNTA DWAR L-INFURMAR TAĊ-ĊITTADINI
                  DWAR IL-FTEHIM BILATERALI TA' IMMUNITÀ GĦALL-VIŻA

               Filwaqt li tkun rikonoxxuta l-importanza tat-trasparenza għaċ-ċittadini tal-Unjoni Ewropea u għaċ-ċittadini ta' Kiribati, il-Partijiet Kontraenti jiftiehmu li jiżguraw it-tixrid totali ta' informazzjoni dwar il-kontenut u l-konsegwenzi tal-ftehim dwar l-eżenzjoni mill-viża u kwistjonijiet relatati, bħall-kundizzjonijiet għad-dħul fit-territorju.

               _________________

                     (1)
                  ĠU L 149, 20.5.2014, p. 67.

                     (2)
                  Ir-Regolament tal-Kunsilll (KE) Nru 539/2001 tal-15 ta' Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa (ĠU L 81, 21.3.2001, p. 1).


				|

		52013PC0068

			Proposta għal DEĊIŻJONI TAL-KUNSILL li tawtorizza lil-Latvja biex iddaħħal miżura speċjali ta' deroga mill-Artikolu 26(1)(a) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud /* COM/2013/068 final - 2013/0043 (NLE) */

			   	MEMORANDUM TA' SPJEGAZZJONI
1.           KUNTEST TAL-PROPOSTA
Raġunijiet għall-proposta u
l-għanijiet tagħha
Skont l-Artikolu 395(1) tad-Direttiva
tal-Kunsill 2006/112/KE tat-28 ta' Novembru 2006 dwar is-sistema
komuni ta' taxxa fuq il-valur miżjud (minn hawn 'il quddiem “id-Direttiva
tal-VAT”), il-Kunsill, li jaġixxi unanimament fuq proposta
mill-Kummissjoni, jista' jawtorizza lil kwalunkwe Stat Membru li
jintroduċi miżuri speċjali għal deroga minn dik
id-Direttiva, sabiex jissimplifika l-proċedura tal-ġbir tat-taxxa jew
sabiex jippreveni ċerti tipi ta' evażjoni jew evitar tat-taxxa.
B'ittra rreġistrata mal-Kummissjoni
fis-17 ta' Ġunju 2011, ir-Repubblika tal-Latvja (minn hawn
’il quddiem ‘Il-Latvja’) talbet awtorizzazzjoni biex tapplika miżura li
tagħti deroga mill-prinċipji ġenerali li jirregolaw id-dritt
tat-tnaqqis. Il-Latvja emendat sostanzjalment din it-talba permezz ta' ittra
rreġistrata mal-Kummissjoni fis-27 ta’ Awwissu 2012. Skont
l-Artikolu 395(2) tad-Direttiva tal-VAT, il-Kummissjoni infurmat
lill-Istati Membri l-oħra, permezz ta' ittra bid-data
tas-26 ta' Novembru 2012, bit-talba magħmula mil-Latvja.
B’ittra tat-30 ta’ Novembru 2012, il-Kummissjoni nnotifikat
lil-Latvja li kellha l-informazzjoni kollha li kkunsidrat meħtieġa
biex tivvaluta t-talba.
Il-kuntest ġenerali
L-Artikolu 168 u 168a
tad-Direttiva tal-VAT jistipula li persuna taxxabbli hija intitolata li
tnaqqas il-VAT dovuta minn fuq xiri ta' merkanziji għall-iskopijiet
tat-tranżazzjonijiet taxxabbli. L-Artikolu 26(1)(a) tal-istess Direttiva
jeħtieġ li l-użu ta’ oġġetti li jiffurmaw parti
mill-assi ta’ negozju għal skopijiet privati tkun provvista ta’ servizzi
għall-kunsiderazzjoni jekk il-VAT fuq l-oġġetti kienet
eliġibbli għat-tnaqqis. Din is-sistema tippermetti l-irkupru ta’ VAT
li jkun inizjalment imnaqqas fir-rigward tal-użu privat.
Fil-każ ta' vetturi
tal-passiġġieri, din is-sistema hija diffiċli li tiġi
applikata, b’mod partikolari minħabba li huwa diffiċli li ssir
distinzjoni ċara bejn l-użu professjonali u privat. Meta jinżamm
reġistru, il-manteniment u l-verifika tiegħu jpoġġu
piż ulterjuri fuq in-negozju kif ukoll fuq l-amministrazzjoni; anke
f’każ li l-Latvja tagħmel użu mill-għażla prevista
fl-Artikolu 168a(2) tad-Direttiva tal-VAT biex tillimita t-tnaqqis fuq
infiq relatat ma’ vetturi tal-kumpanija għall-proporzjon tal-użu
kummerċjali effettiv tal-persuna taxxabbli.
Għalhekk, il-Latvja talbet li
titħalla tillimita d-dritt ta' tnaqqis f'perċentwal stabbilit
tat-tnaqqis inizjali, u min-naħa l-oħra biex ineħħu
l-obbligu li n-negozji jiddikjaraw it-taxxa fuq l-użu privat. Din ikollha
l-benefiċċju li tissimplifika s-sistema għal dawk kollha
kkonċernati u tipprevjeni, fl-istess ħin, l-evażjoni jew
l-evitar tat-taxxa minħabba kontabilizzar ħażin.
Fuq il-bażi tat-tagħrif ipprovdut
mil-Latvja, jidher li, fuq medja, 20% tal-użu ta' vetturi
tal-passiġġieri tan-negozju huwa għal skopijiet privati.
Il-perċentwal tar-restrizzjoni għandu għalhekk ikun stabbilit
għal 20%.
Is-sistema l-ġdida se tapplika
għall-vetturi tal-passiġġieri kollha b'massimu ta' tmien
postijiet u taħt ċertu piż li ma jintużawx esklussivament
għal skopijiet kummerċjali. Madankollu, vetturi
tal-passiġġieri li huma użati għal ċerti attivitajiet
speċifiċi kieku jiġu esklużi mir-restrizzjoni fuq id-dritt
tat-tnaqqis u jkunu ttrattati taħt ir-regoli normali: vetturi mixtrija
biex jerġgħu jinbiegħu, għall-kiri jew għall-kiri
fit-tul; vetturi użati għat-trasport tal-passiġġieri
(bħal taxis) jew merkanzija; vetturi użati għal-lezzjonijiet
tas-sewqan; vetturi użati għas-servizzi ta’ gwardja jew ta’
emerġenza; vetturi użati bħala dimostrazzjoni għal vetturi
għall-bejgħ.
Madankollu,
fid-29 ta' Ottubru 2004, il-Kummissjoni ppreżentat proposta
għal Direttiva tal-Kunsill li tinkludi armonizzazzjoni tal-kategoriji ta'
nfiq li għalihom l-Istati Membri jistgħu japplikaw
esklużjonijiet għad-dritt tat-tnaqqis (l-hekk imsejħa proposta
għas-simplifikazzjoni tal-VAT (COM(2004)728 finali)). Billi l-infiq
fir-rigward tal-vetturi tal-passiġġieri huwa inkluż fil-proposta
msemmija, kwalunkwe estensjoni fil-perjodu ta' validità ma għandhiex
taqbeż id-data ta' adozzjoni u tad-dħul fis-seħħ
tad-Direttiva proposta. F'kull każ, id-deroga għandha tkun limitata
sal-31 ta' Diċembru 2015 f'każ li d-Direttiva proposta
ma tkunx għadha daħlet fis-seħħ sa dik id-data,
bil-għan li jkun jista' jiġi vvalutat jekk ir-restrizzjoni tal-20%
għadhiex tirrifletti b'mod korrett it-tqassim globali bejn l-użu
b'finijiet ta' negozju u dak privat. Kwalunkwe talba ta' estensjoni
għandha tkun akkumpanjata minn rapport li jinkludi reviżjoni tal-perċentwal
applikat u għandha tintbagħat lill-Kummissjoni flimkien mat-talba
sal-31 ta' Marzu 2015.
Dispożizzjonijiet eżistenti
fil-qasam tal-proposta
Derogi simili li għandhom x’jaqsmu
mad-dritt għat-tnaqqis ingħataw lil Stati Membri oħra.
L-Artikolu 176 tad-Direttiva 2006/112/KE
jistipula li l-Kunsill għandu jiddetermina n-nefqa li minnha ma tkunx
tista’ titnaqqas il-VAT. Sakemm il-Kunsill ma jagħmilx dan, jawtorizza
lill-Istati Membri li jkomplu japplikaw l-esklużjonijiet li kienu fis-seħħ
fl-1 ta' Jannar 1979. Għaldaqstant, hemm għadd ta'
dispożizzjonijiet ta' ‘status quo’ li jillimitaw id-dritt ta’
tnaqqis marbut mal-vetturi tal-passiġġieri.
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U TAL-VALUTAZZJONIJIET TAL-IMPATT
Konsultazzjoni mal-partijiet interessati
Mhux rilevanti.
Il-ġbir u l-użu ta' għarfien
espert
Ma kienx hemm bżonn ta' għarfien
espert estern.
Valutazzjoni tal-impatt
Id-Deċiżjoni proposta timmira
l-ewwel nett biex tissimplifika l-ġbir tal-VAT fir-rigward ta' vetturi
tal-passiġġieri parzjalment użati għal finijiet mhux
kummerċjali u għalhekk għandha potenzjal għal impatt
pożittiv. Fl-istess ħin, l-evażjoni tat-taxxa permezz ta'
kontabilizzar ħażin hija indirizzata.
Madankollu, minħabba l-ambitu ristrett
tad-deroga u l-applikazzjoni limitata fiż-żmien, fi kwalunkwe
każ l-impatt se jkun limitat.
3.           ELEMENTI LEGALI TAL-PROPOSTA
Sommarju tal-azzjoni proposta
Awtorizzazzjoni lil-Latvja biex
tirrestrinġi d-dritt ta' tnaqqis ta' 80% tal-VAT imġarrba fuq
in-nefqa fir-rigward ta’ vetturi tal-passiġġieri mhux użati
esklussivament għal skopijiet ta’ negozju. Fejn id-dritt tat-tnaqqis ikun
ġie limitat, il-persuna taxxabbli ma jkollhiex tiddikjara l-VAT fuq
l-użu privat tal-vettura.
Bażi legali
L-Artikolu 395 tad-Direttiva tal-VAT.
Il-prinċipju tas-sussidjarjetà
Skont l-Artikolu 395 tad-Direttiva
tal-VAT, Stat Membru li jixtieq idaħħal miżuri li jagħtu
deroga mill-imsemmja Direttiva jrid jikseb awtorizzazzjoni mill-Kunsill, li
tieħu l-forma ta' Deċiżjoni tal-Kunsill. Għalhekk,
il-proposta hija konformi mal-prinċipju tas-sussidjarjetà.
Il-prinċipju tal-proporzjonalità
Il-proposta hija konformi mal-prinċipju
tal-proporzjonalità għar-raġuni(jiet) li ġejja/ġejjin.
Id-Deċiżjoni tikkonċerna
awtorizzazzjoni mogħtija lil Stat Membru wara talba li għamel hu
stess u ma tikkostitwixxi l-ebda obbligu.
Minħabba l-kamp ta' applikazzjoni limitat
tad-deroga, il-miżura speċjali hija proporzjonata mal-għan
mixtieq.
Għażla ta' strumenti
Skont l-Artikolu 395 tad-Direttiva
tal-VAT, deroga mir-regoli komuni tal-VAT hija possibbli biss
bl-awtorizzazzjoni tal-Kunsill li jkun qiegħed jaġixxi b'mod unanimu
fuq proposta mill-Kummissjoni. Barra minn hekk, Deċiżjoni tal-Kunsill
hija l-aktar strument adattat peress li tista' tiġi indirizzata lill-Istati
Membri individwali.
4.           IMPLIKAZZJONI BAĠITARJA
Il-proposta ma għandha l-ebda
implikazzjoni għall-baġit tal-Unjoni.
5.           ELEMENTI FAKULTATTIVI
Klawżola ta’
analiżi/reviżjoni/sunset
Il-proposta tinkludi klawżola sunset.
2013/0043 (NLE)
Proposta għal
DEĊIŻJONI TAL-KUNSILL
li tawtorizza lil-Latvja biex
iddaħħal miżura speċjali ta' deroga mill-Artikolu 26(1)(a)
u l-Artikoli 168 u 168a tad-Direttiva 2006/112/KE dwar is-sistema komuni
ta' taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament
tal-Unjoni Ewropea,
Wara li kkunsidra d-Direttiva tal-Kunsill
2006/112/KE tat-28 ta' Novembru 2006 dwar is-sistema komuni ta'
taxxa fuq il-valur miżjud[1],
u b’mod partikolari l-Artikolu 395(1) tagħha,
Wara li kkunsidra l-proposta mill-Kummissjoni
Ewropea,
Billi:
(1)       Permezz ta’ ittri
rreġistrati għand il-Kummissjoni
fis-17 ta' Ġunju 2011 u
s-27 ta' Awwissu 2012, il-Latvja talbet awtorizzazzjoni biex
tidderoga mid-dispożizzjonijiet tad-Direttiva 2006/112/KE li jirregolaw
id-dritt tat-tnaqqis tat-taxxa fuq ix-xiri fir-rigward tal-vetturi
tal-passiġġieri.
(2)       Permezz ta’ ittra
tas-26 ta’ Novembru 2012, il-Kummissjoni infurmat lill-Istati
Membri l-oħra bit-talba magħmula mil-Latvja. B’ittra
tat-30 ta’ Novembru 2012, il-Kummissjoni nnotifikat lil-Latvja
li kellha l-informazzjoni kollha li kkunsidrat meħtieġa biex
tivvaluta t-talba.
(3)       L-Artikoli 168 u 168a
tad-Direttiva 2006/112/KE jistabbilixxu d-dritt ta' persuna taxxabbli li
tnaqqas it-taxxa fuq il-valur miżjud (VAT) imposta fuq provvisti ta'
oġġetti u servizzi rċevuti minnha għall-użu
fit-tranżazzjonijiet taxxabbli tagħha. L-Artikolu 26(1)(a)
tal-istess Direttiva fih rekwiżit li tiġi ddikjarata l-VAT meta assi
kummerċjali jintuża b'mod privat.
(4)       Huwa diffiċli li
jiġi identifikat preċiżament l-użu privat ta' vetturi, u
anke meta dan ikun possibbli, il-mekkaniżmu meħtieġ spiss
joħloq piż kbir. Skont il-miżuri mitluba, l-ammont ta' VAT fuq
in-nefqa eliġibbli għat-tnaqqis fir-rigward ta’ vetturi tal-passiġġieri
li ma jintużawx esklussivament għal skopijiet kummerċjali
għandu jkun stabbilit f'rata perċentwali fissa, b'xi
eċċezzjonijiet. Abbażi tal-informazzjoni mogħtija
mil-Latvja, rata ta' 80% tkun ġustifikabbli. Fl-istess ħin, sabiex
tiġi evitata tassazzjoni doppja, ir-rekwiżit ta' kontabbiltà tal-VAT
fuq l-użu mhux kummerċjali ta' vetturi tal-passiġġieri
għandu jkun sospiż meta dawn ġew soġġetti għal
limitazzjoni awtorizzata b’din id-Deċiżjoni. Din il-miżura ta'
simplifikazzjoni tneħħi l-ħtieġa li jinżammu rekords
dwar l-użu privat ta’ vetturi tax-xogħol u, fl-istess ħin,
timpedixxi l-evażjoni tat-taxxa permezz ta' kontabilizzar ħażin.
(5)       Il-limitazzjoni fuq id-dritt
ta' tnaqqis taħt l-awtorizzazzjoni għandha tapplika għall-VAT
imħallsa fuq ix-xiri, il-kiri fit-tul, akkwist intra-Komunitarju u l-importazzjoni
ta' vetturi tal-passiġġieri speċifikati u fuq l-infiq marbut
magħhom, inkluż ix-xiri ta’ fjuwil.
(6)       L-awtorizzazzjoni
għandha tapplika biss għal vetturi tal-passiġġieri
b'piż massimu awtorizzat ta’ mhux aktar minn 3500 kilogramma u li ma
għandhomx aktar minn tmien postijiet minbarra l-post tas-sewwieq.
Kwalunkwe rettifika għall-użu mhux kummerċjali ta' vetturi
tal-passiġġieri li teċċedi 3500 kilogramma jew li
jkollhom aktar minn tmien postijiet minbarra tal-post tas-sewwieq huwa
negliġibbli minħabba n-natura tagħhom jew it-tip ta' negozju li
għalih huma użati. Lista dettaljata ta’ vetturi
tal-passiġġieri speċifiċi esklużi minn din
l-awtorizzazzjoni għandha tiġi pprovduta wkoll, abbażi
tal-użu partikolari tagħhom.
(7)       Fid-29 ta’ Ottubbru 2004,
il-Kummissjoni adottat proposta għal Direttiva tal-Kunsill li temenda
d-Direttiva 77/388/KEE bl-għan li jiġu ssimplifikati l-obbligi
tat-taxxa fuq il-valur miżjud[2].
Id-Direttiva 77/388/KEE sadanittant ġiet sostitwita mid-Direttiva
2006/112/KE. Dik il-proposta tinkludi l-armonizzazzjoni tal-kategoriji
tal-infiq li għalihom jistgħu japplikaw l-esklużjonijiet
mid-dritt tat-tnaqqis. Skont din il-proposta, l-esklużjonijiet
għad-dritt tat-tnaqqis jistgħu jiġu applikati għal vetturi
tat-triq bil-mutur. Huwa għalhekk xieraq li jkun ristrett il-perjodu ta'
applikazzjoni ta' din id-Deċiżjoni sa meta d-Direttiva tidħol
fis-seħħ. Madankollu, huwa meħtieġ li ssir
dispożizzjoni għal xi data ta' skadenza speċifika mill-awtorizzazzjoni
jekk dik id-Direttiva ma tkunx għadha daħlet fis-seħħ sa
dik id-data, kif hu meħtieġ li ssir reviżjoni ta' din
l-awtorizzazzjoni ġenerali u l-perċentwali ta' tqassim bejn użu
għan-negozju u użu privat.
(8)       Fejn il-Latvja tikkunsidra li
estensjoni tal-awtorizzazzjoni lil’hinn mill-2015 huwa neċessarja, din
għandha tibgħat rapport lill-Kummissjoni li jinkludi reviżjoni
tal-perċentwali applikat flimkien mat-talba għal estensjoni mhux
aktar tard mit-30 ta’ Marzu 2015.
(9)       Id-deroga se jkollha biss
effett negliġibbli fuq l-ammont globali ta’ dħul mit-taxxa
miġbur fl-istadju tal-konsum finali u mhux se jkollha effett fuq
ir-riżorsi proprji tal-Unjoni li jinġabru mit-taxxa fuq il-VAT,
ADOTTA DIN ID-DEĊIŻJONI:
Artikolu 1
B'deroga mill-Artikoli 168 u 168a
tad-Direttiva 2006/112/KE, il-Latvja hija awtorizzata li tillimita għal
80% d-dritt li tnaqqas it-taxxa fuq il-valur miżjud (VAT) fuq in-nefqa fuq
vetturi tal-passiġġieri li ma jintużawx biss għal skopijiet
kummerċjali.
Artikolu 2
B'deroga mill-punt (a)
tal-Artikolu 26(1) tad-Direttiva 2006/112/KE, il-Latvja ma tittrattax
bħala provvista ta' servizzi bi ħlas l-użu għal skopijiet
privati ta' vettura tal-passiġġieri inkluża fl-assi ta' persuna
taxxabbli ta' negozju, fejn dik il-vettura kienet suġġetta għal limitazzjoni
awtorizzata skont l-Artikolu 1 ta' din id-Deċiżjoni.
Artikolu 3
In-nefqa msemmija fl-Artikolu 1
għandhom ikopru x-xiri, il-kiri fit-tul, l-akkwist intra-Komunitarju u
l-importazzjoni ta' vetturi bħal dawn kif ukoll l-infiq relatat ma'
manutenzjoni, tiswija u fjuwil.
Artikolu 4
L-Artikoli 1 u 2 għandhom japplikaw
biss għal vetturi tal-passiġġieri b'piż massimu awtorizzat
ta’ mhux aktar minn 3500 kilogramma u li ma għandhomx aktar minn
tmien postijiet minbarra l-post tas-sewwieq.
Artikolu 5
L-Artikoli 1 u 2 ma għandhomx
japplikaw għal dawn il-kategoriji ta' vetturi tal-passiġġieri:
(a) vetturi mixtrija biex jerġgħu
jinbiegħu, għall-kiri jew għall-kiri fit-tul;
(b) vetturi użati għat-trasport
tal-passiġġieri għal miżata, inklużi servizzi ta'
taxi;
(c) vetturi użati għall-provvista ta'
trasportazzjoni ta' oġġetti;
(d) vetturi użati għall-provvista ta'
lezzjonijiet tas-sewqan;
(e) vetturi użati għall-provvista ta'
servizzi ta' għassa;
(f) vetturi użati bħala vettura ta’
emerġenza;
(g) vetturi li jintużaw bħala
dimostrazzjoni għal vetturi għall-bejgħ.
Artikolu 6
Kwalunkwe talba għal estensjoni
tal-miżuri previsti f’din id-Deċiżjoni għandha tiġi
ppreżentata lill-Kummissjoni sat-30 ta’ Marzu 2015.
Kwalunkwe talba għal estensjoni ta’ dik
l-awtorizzazzjoni għandha tkunu akkumpanjata minn rapport li jinkludi reviżjoni
tal-perċentwali stipulat fl-Artikolu 1.
Artikolu 7
Din id-Deċiżjoni għandha
tiskadi fid-data tad-dħul fis-seħħ ta' regoli tal-Unjoni li
jiddeterminaw in-nefqa marbuta mal-vetturi tat-triq bil-magna li ma
tikkwalifikax għal tnaqqis sħiħ tal-VAT, jew
fil-31 ta' Diċembru 2015, skont liema data tiġi
l-ewwel.
Artikolu 8
Din id-Deċiżjoni hija indirizzata
lir-Repubblika tal-Latvja.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 347, 11.12.2006, p. 1.
[2]               COM(2004) 728 finali